**อย. ออกประกาศอำนวยความสะดวกแก่ผู้ประกอบการ สู้โควิด-19**

 **อย. รับมือสถานการณ์โรคโควิด-19 ออกประกาศอำนวยความสะดวกแก่ผู้ประกอบการในการขออนุญาตผลิตภัณฑ์สุขภาพที่เกี่ยวข้องกับโรคโควิด-19 เพื่อให้มีผลิตภัณฑ์ที่ใช้รักษา วินิจฉัย หรือป้องกันโรค
โควิด-19 อย่างเพียงพอ และอำนวยความสะดวกแก่ผู้ประกอบการที่ได้รับผลกระทบให้สามารถประกอบธุรกิจ
ได้อย่างต่อเนื่อง นำระบบอิเล็กทรอนิกส์มาใช้ ลดความแออัดตามนโยบายรัฐบาลให้เว้นระยะห่างทางสังคม
ย้ำ อย. พร้อมอำนวยความสะดวกแก่ผู้ประกอบการเต็มที่ ร่วมสู้วิกฤติโควิด-19 ไปด้วยกัน**

**นพ.ไพศาล ดั่นคุ้ม เลขาธิการคณะกรรมการอาหารและยา** เปิดเผยว่า จากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) หรือโรคโควิด-19 ทำให้มีความต้องการใช้ผลิตภัณฑ์สุขภาพไม่ว่าจะเป็น ยา เครื่องมือแพทย์ วัตถุอันตราย และเครื่องสำอางเพื่อ**รักษา วินิจฉัย หรือป้องกันโรคดังกล่าวเป็น**จำนวนมาก รวมถึงมีผู้ประกอบการผลิตภัณฑ์สุขภาพได้รับผลกระทบจากมาตรการการควบคุม
**โควิด-19** ในต่างประเทศ และมาตรการลดความเสี่ยงจากการแพร่ระบาดของโรคตามพระราชกำหนดการบริหารราชการในสถานการณ์ฉุกเฉิน ดังนั้น เพื่ออำนวยความสะดวกในการอนุญาตผลิตภัณฑ์สุขภาพภายใต้สถานการณ์ในปัจจุบัน อย. จึงได้ออกประกาศสำนักงานคณะกรรมการอาหารและยา จำนวน 2 ฉบับ ดังนี้

1. ประกาศสำนักงานคณะกรรมการอาหารและยา เรื่อง การอำนวยความสะดวกในการอนุญาตผลิตภัณฑ์สุขภาพที่ใช้ในสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) มีสาระสำคัญ คือ อำนวยความสะดวกในการนำเข้ายา เครื่องมือแพทย์ วัตถุอันตราย และเครื่องสำอางที่ใช้สำหรับสถานการณ์โรคโควิด-19 โดยลดระยะเวลาการออกใบอนุญาตสถานที่และการอนุญาตผลิตภัณฑ์ดังกล่าว จากเดิมไม่เกิน 60 วันทำการ **เหลือเพียง 1 ชั่วโมง** – 5 วัน และพร้อมอำนวยความสะดวก ณ ด่านอาหารและยาในการตรวจปล่อยของ

2. ประกาศสำนักงานคณะกรรมการอาหารและยา เรื่อง การอำนวยความสะดวกแก่ผู้ประกอบการในสถานการณ์แพร่ระบาดของโรคติดเชื้อไวรัสโคโรนา 2019 (COVID-19) มีสาระสำคัญคือ เพิ่มช่องทางการยื่นคำขอและออกใบสำคัญทางระบบอิเล็กทรอนิกส์ อีเมล หรือทางไปรษณีย์ ผ่อนปรนหลักเกณฑ์ด้านเอกสาร ยอมรับเอกสารที่เป็นไฟล์อิเล็กทรอนิกส์ เปิดระบบให้คำปรึกษา/ชี้แจง/ติดต่อเจ้าหน้าที่ด้วยระบบอิเล็กทรอนิกส์ อีเมล์ หรือไลน์แอปพลิเคชั่น รับชำระเงินทางระบบ e-payment การอำนวยความสะดวก ณ ด่านอาหารและยา และช่องทางการร้องเรียน เพื่อลดความแออัด ผู้ประกอบการไม่ต้องออกจากบ้านก็สามารถติดต่อ อย. ได้

**โดยประกาศฯ ทั้ง 2 ฉบับนี้ สามารถดาวน์โหลดได้จากเว็บไซต์ อย. www.fda.moph.go.th**

**นพ.ไพศาล ดั่นคุ้ม** กล่าวเสริมในตอนท้ายว่า ขอให้ทุกฝ่ายมั่นใจการดำเนินงานของ อย. และพร้อมที่จะอำนวยความสะดวกให้แก่ผู้ประกอบการทุกรายในทุกมิติ ในช่วงเวลานี้ขอให้ทุกคน “อยู่บ้าน หยุดเชื้อ เพื่อชาติ” เพื่อให้ประเทศไทยกลับมาสู่ภาวะปกติโดยเร็ว

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 1 เมษายน 2563 ข่าวแจก 69 / ปีงบประมาณ พ.ศ. 2563**